Familieforretningen forud for den nuværende Peugeotvirksomhed blev etableret i 1810 og den fremstillede kaffekværne og cykler. Den 20. november 1858 ansøgte Emile Peugeot om løve-varemærket. Armand Peugeot byggede koncernens første bil, en upålidelig damptrehjuler, i samarbejde med Leon Serpollet i 1889; den blev i 1890 efterfulgt af en bil med forbrændingsmotor, en Panhard-Daimler-motor. Grundet familiestridigheder grundlagde Armand Peugeot i 1896 Société des Automobiles Peugeot. Peugeotvirksomheden og familien er oprindeligt fra Sochaux. Peugeot driver fortsat en stor fabrik og Musée de l'Aventure Peugeot der. Peugeot er også sponsor for FC Sochaux, som er grundlagt i 1928 af et familiemedlem fra Peugeotfamilien. I 1913 producerede Peugeot halvdelen af alle biler i Frankrig. I 1952 rullede bil nummer 1 million af samlebåndet. I 1976 fusionerede Peugeot og Citroën. Peugeot overtog 90% af aktiekapitalen i Citroën. Det nye selskab fik navnet PSA Peugeot Citroën.